Polisiehoof gelooi oor uitlatingsDie DA sê Riah Phiyega, nasionale polisiehoof, kan nie diegene wat die polisie kritiseer vir die onlangse vlaag polisiemoorde blameer nie. “In stede daarvan om sondebokke te soek en afstand van haar verantwoordelikheid te doen deur haar probleme weg te wens, moet Phiyega eerder misdaad reg van voor pak,” het Dianne Kohler-Barnard, DA-LP, in ŉ verklaring gesê. “Polisiebeamptes is noodsaaklike lede van ons gemeenskappe. [Polisieminister Nathi] Mthethwa en Phiyega moet bekend maak wat hulle gaan doen om beter beskerming aan polisiebeamptes te bied.” Die DA se reaksie kom nadat Phiyega Maandag gesê het dat kritiek op die polisie tot vyandigheid lei onder beamptes en hulle gemeenskappe. Phiyega het die uitlatings gemaak tydens ŉ polisiegedenkdiens in Kuilsrivier in die Wes-Kaap.